Man het munisipaliteit glo uit miljoene bedrieg | Maroela Media
Nkabi Andrew Hlubi (43), 'n voormalige munisipale bestuurder van die Mafube- plaaslike munisipaliteit (Frankfort) in die Vrystaat, het Vrydag in die Bloemfonteinse landdroshof verskyn op aanklag van bedrog en korrupsie.
Kapt. Christopher Singo, woordvoerder van die direktoraat vir prioriteitsmisdaadondersoeke (die Valke), se Hlubi het na bewering tydens 2015, toe hy die waarnemende munisipale bestuurder was, tenders toegeken aan 'n maatskappy genaamd Pit Dog Trading. "Die direkteur van die maatskappy het na bewering ook vervalste dokumente by die Ontwikkelingsraad vir die Konstruksiebedryf (ORKB) ingedien om 'n hoër ORKB-gradering te kry."
Ná elke betaling van die munisipaliteit aan Pit Dog, het die direkteur van die maatskappy 'n deel van die geld, vanaf sowat R1 miljoen, in Hlubi se bankrekening inbetaal. "Die tenders se totale waarde beloop R21 miljoen."
Die saak is by die Valke se eenheid in Bloemfontein, wat ernstige korrupsie ondersoek, aanhangig gemaak vir verdere ondersoek. "Hlubi het homself Vrydagoggend aan die ondersoekbeamptes oorgegee. Hy is aangekla en het vir die eerste keer in die hof verskyn."
Die saak is tot 15 September uitgestel sodat die direkteur van Pit Dog Trading ook by die klagstaat bygevoeg kan word. Hlubi is vrygelaat op borgtog van R10 000.